गुबुन फारसे, जिल्लानि सिङावनो थांलाय-फैलायनि राहायाव जिल्लानि गेजेरजों थांनाय 31 नं राजा लामायाव माखासे बेले-बेजे सोमजिदों होननानै खौरांगिरिफोरा फोरमायनायनि उनाव जिल्ला बेंगिरिया आयदाखौ नायबिजिरनो पुलिस नायदिंगिरिजों सावरायलायना राहा लानाय जागोन होननानै बुङो । गुबुन फारसे जिल्ला बेंगिरिखौ बिटिएडि खौरांगिरि गौथुमा बरायदों । दिनै बागसा जिल्ला बिटिएडि खौरांगिरि आफादा जिल्लानि गोदान जिल्ला बेंगिरि आयुस गार्गखौ गावनि मावखुलिआव बरायो । बिटिएडि खौरांगिरि आफादनि बोसोनगिरि ख्रोमसार बसुमतारि, बिटिएडि खौरांगिरि आफादनि बागसा जिल्लानि गाहाइ नेहाथारि निरेन कुमार शर्मा, लाइसि नेहाथारि दिपांकर बरुवा, सोद्रोमाफोर फारियै दिलिप कुमार बर’, अजय मोसाहारि, देब’जित नाथ आरो नारायण फारानजुलि बिथांमोनहा आर’नाइ आरो आफादनि खुगा लाइसिजों बरायनानै लायो ।